DIPESALEME 38 SSO61SO - Jehova, o se ke wa ntaya - Bible Search
DIPESALEME 37 DIPESALEME 39
Ya lokelwang ke kotlo o ikopela lerato le ka mo pholosang.
Pesaleme ya Davida, e be kgopotso.
1Jehova, o se ke wa ntaya kgalefong ya hao, o se ke wa nkotla bohaleng ba hao. 2Hobane metsu ya hao e kene ho nna, letsoho la hao le hlile le nkimetse. 3Kgalefo ya hao ha e a ka ya siya letho le phelang nameng ya ka, sebe sa ka se tlositse pholoho yohle masapong a ka. 4Hobane makgopo a ka a phahamile ho feta hlooho ya ka, a nkimela ka boima ba wona jwaloka phahlo e thata. 5Maqeba a ka a nkga, a tswa boladu, ka ketso ya bohlanya ba ka. 6Ke kobame, ke manahane hampe; ke ntse ke tsamaya ka bofifi tsatsi lohle; 7hobane mollo o tuka maleng a ka, ha ho sa le letho le pholohileng nameng ya ka. 8Ke feletswe ke matla, ke robehile hampe, ke dumaela ka baka la ho hlora ha pelo ya ka ...
9Morena, dithato tsa ka kaofela di pela hao, masisapelo a ka ha a pateha ho wena. 10Pelo ya ka e a opa, matla a ka a ntlohela, le lona lesedi la mahlo a ka ha le sa le yo ho nna. 11Metswalle ya ka le banabeso ba emetse thoko, ha ba bona leqeba la ka, le beso ba emetse hole. 12Ba batlang bophelo ba ka ba tjheha maraba a bona, ba batlang tshenyeho ya ka ba bolela tsa ho senya, ba loha mano tsatsi lohle. 13Empa nna, ke tshwana le ya thibaneng ditsebe, ke jwaloka semumu se sa ahlamiseng molomo wa sona. 14Ke jwaloka motho ya sa utlweng, ya se nang phetolo molomong wa hae.
15Hobane ke itshepetse wena, Jehova! O tla nkarabela, Morena, Modimo wa ka! 16Hobane ke itse: Ba se ke ba thaba ka nna! Ha leoto la ka le kgoptjwa, ba mphahamela ka boikakaso. 17Hobane ke ntse ke batla ho wa, bohloko ba ka bo ntse bo le mona pela ka; 18hobane ke ipolela bokgopo ba ka, mme ke hlora ke sebe sa ka. 19Empa bao e leng dira ho nna ba phela, ba matla; ba ntlhoileng feela ba bangata. 20Ba ntefela botle ka bobe, ba ntwantsha, hobane ke phehella botle.
21O se ke wa ntlohela, Jehova, Modimo wa ka! O se ke wa emela hole le nna! 22Phakisa ho tla nthusa, wena Morena, Mmoloki wa ka!